બ્રહ્માના સંકલ્પથી સ્વયં ઉત્પન્ન થયા હોવાથી તે સ્વયંભુ મનુ કહેવાયા. સ્ત્રી શતધા સર્વને આકર્ષિત કરતી હોવાથી શતરૂપા કહેવાણી..આ યુગલને સૃષ્ટિ રચના માટે સહાયરૂપ થવાની આજ્ઞા કરી ત્યારે મનુએ રહેવા માટેનું સ્થાન માગ્યું, કારણ કે પૃથ્વીને તો આદિ દૈત્ય હિરણ્યાક્ષ રસાતળમાં લઈ ગયો હતો. બ્રહ્માજીએ કોઈ પણ સ્થાન ન મળતા મનોમન ભગવાનની આર્તસ્વરે અતિ આજીજી કરી રસ્તો બતાવવા વિનંતિ કરી. કૃપાનિધિ ભગવાને તત્કાળ તેની પ્રાર્થના સાંભળીને ધ્યાનસ્થ બ્રહ્માજીને છીંક આવી ત્યારે તેમાંથી અંગુષ્ઠમાત્ર શ્વેત વરાહ રૂપે પ્રગટ થયા. આ કૌતુકને કોઈ સમજે ના સમજે તે પહેલા આ વરાહ હાથી જેવાં વિરાટ થઈ ગયા અને મેઘ જેવી ગર્જના કરી અને જોત જોતામાં સમુદ્રમાં પ્રવેશી ગયા.